Kuridrani verruil Brumbies vir Force | Netwerk24
22 September 2020 06:04
Tevita Kuridrani gaan in die toekoms vir die Western Force speel. Foto: Getty Images
Dié Fidjiaan, wat al in 61 toetse vir Australië gespeel het, kon nie verlede week die nuwe Wallaby-breier, Dave Rennie, se uitsoekgroep vir die komende Bledisloebeker-toetse teen die All Blacks haal nie.
"Hoewel ek hartseer is om by die Brumbies weg te gaan, voel ek dat die tyd reg is vir 'n nuwe uitdaging in my loopbaan," het die 29-jarige Kuridrani in 'n nuusverklaring gesê.
Kuridrani het die Brumbies nog Saterdag gehelp om die Australiese Super-reeks se eindstryd teen die Reds te wen.
Die Force is teen die einde van 2017 uit Superrugby geskop, maar is dié seisoen toegelaat om weer in die Aussies se plaaslike reeks te speel toe die Superreeks weens die Covid-19-pandemie afgelas moes word.
Omdat daar nog groot onsekerheid is oor hoe die rugbylandskap volgende jaar vanweë die pandemie gaan lyk, is daar 'n verwagting dat die Force weer aanstaande jaar in 'n soortgelyke plaaslike Superreeks sal speel.
Daar is ook 'n kans dat die Australiese en Nieu-Seelandse spanne mekaar in 'n reeks kan pak.
Matt Hodgson, die Force se rugbybaas, was in sy noppies met die kontraktering van Kuridrani.
"Dis 'n groot prestasie om meer as 60 toetse vir die Wallabies te kon speel, so dis vir ons fantasties om 'n speler soos Kuridrani te kry," sê Hodgson. – Reuters